b'\n_START_ARTICLE_\nOsnovna \xc5\xa1ola Hinka Smrekarja\n_START_PARAGRAPH_\nOsnovna \xc5\xa1ola Hinka Smrekarja je ena izmed osnovnih \xc5\xa1ol v Sloveniji. Nahaja se na Gorazdovi ulici 16 v Zgornji \xc5\xa0i\xc5\xa1ki (Ljubljana)._NEWLINE_Zgrajena je bila leta 1959 zaradi potreb novega delavskega naselja, ki je nastalo ob tovarni Litostroj. _NEWLINE_Poimenovana je po slovenskem slikarju, risarju, grafiku in ilustratorju Hinku Smrekarju, ki je \xc5\xbeivel v dana\xc5\xa1njem \xc5\xa1olskem okoli\xc5\xa1u._NEWLINE_Ustanovitelj \xc5\xa1ole je Mestna ob\xc4\x8dina Ljubljana.\n_START_SECTION_\nZgodovina\n_START_PARAGRAPH_\nOtvoritev \xc5\xa1ole je bila 5. septembra leta 1959. V \xc5\xa1olskem letu 1959/60 je pouk obiskovalo 1221 u\xc4\x8dencev, pou\xc4\x8devalo jih je 43 u\xc4\x8diteljev. Na \xc5\xa1oli je bilo 29 oddelkov in je pouk potekal v dveh izmenah. V prvem \xc5\xa1olskem letu sta bili na \xc5\xa1oli v te\xc4\x8dajni obliki organizirani tudi \xc5\xa1ola za star\xc5\xa1e in \xc5\xa1ola za odrasle in v njiju so odrasli pridobivali znanje \xc5\xa1e nekaj nadaljnjih \xc5\xa1olskih let. Od \xc5\xa1olskega leta 1974/75 je za\xc4\x8del na \xc5\xa1oli potekati pouk podalj\xc5\xa1anega bivanja v prostorih VVZ Litostroj. _NEWLINE_Na \xc5\xa1oli od za\xc4\x8detka deluje \xc5\xa1olska knji\xc5\xbenica, v kateri je zaposlena knji\xc5\xbeni\xc4\x8darka. Ves \xc4\x8das ima pomembno vzgojno-izobra\xc5\xbeevalno vlogo v \xc5\xbeivljenju in delu \xc5\xa1ole. Od za\xc4\x8detka je na \xc5\xa1oli stalno zaposlen psiholog, od leta 1977 tudi socialni delavec (socialni pedagog). Od leta 1991 je na \xc5\xa1oli po normativih sistematiziran ra\xc4\x8dunalnikar, za na\xc4\x8drtovanje in kvaliteto \xc5\xa1olske prehrane od za\xc4\x8detka skrbi vodja \xc5\xa1olske prehrane. Poleg pedago\xc5\xa1kega kadra so na \xc5\xa1oli od za\xc4\x8detka zaposleni tudi administrativni delavci, kuharica, hi\xc5\xa1nik in sna\xc5\xbeilke. _NEWLINE_Do danes je \xc5\xa1olo vodilo 7 ravnateljev oz. ravnateljic: Vinko Habjan, Ronald Malej, Volga Stankovi\xc4\x87, Marjan Kodelja, Milena Zatler, Janez \xc5\xa0pan in Rebeka Velak._NEWLINE_Od leta 1959 do danes se je \xc5\xa1tevilo u\xc4\x8dencev ve\xc4\x8d kot razpolovilo._NEWLINE_\xc5\xa0olska stavba je vsa  leta do 2001 ostala nespremenjena. V prvih letih po otvoritvi \xc5\xa1ole je bila dograjena le \xc5\xa1olska telovadnica. _NEWLINE_\xc5\xa0olska stavba je kmalu postala premajhna, saj so travnike v njeni okolici pozidali z bloki, vanje pa so se vselile mlade dru\xc5\xbeine. Po ve\xc4\x8dletnem \xc4\x8dakanju je bil dograjen prizidek. Septembra 2000 so gradbeniki vlili prvo betonsko plo\xc5\xa1\xc4\x8do nad zakloni\xc5\xa1\xc4\x8dem, 7. decembra 2000 je ostre\xc5\xa1je prizidka \xc5\xbee krasila smre\xc4\x8dica, 3. 9. 2001 je bila slavnostna otvoritev. _NEWLINE_\xc5\xa0ola je dobila moderno opremljene u\xc4\x8dilnice in druge \xc5\xa1olske prostore - sodobno opremljeno ra\xc4\x8dunalni\xc5\xa1ko u\xc4\x8dilnico ter zelo potrebno razdelilno \xc5\xa1olsko kuhinjo. Do tedaj so u\xc4\x8denci kosili v VVZ Litostroj, malico pa se je razdeljevalo v izjemno slabih pogojih. \xc5\xa0ola je dobila tudi popolnoma novo sodobno opremljeno telovadnico in lepo urejeno \xc5\xa1olsko igri\xc5\xa1\xc4\x8de in okolico. _NEWLINE_Arhitekt prizidka je bil Boris Bri\xc5\xa1ki, delovodja pa Stane Pe\xc4\x8dko._NEWLINE_Za gradnjo in opremo prizidka je denar zagotovila Mestna ob\xc4\x8dina Ljubljana.\n_START_SECTION_\nDejavnosti\n_START_PARAGRAPH_\nV letu 1992 je bila \xc5\xa1ola od Zavoda RS za \xc5\xa1olstvo izbrana za izvajanje projekta za\xc4\x8detnega ra\xc4\x8dunalni\xc5\xa1kega opismenjevanja Petra. Projekt pomeni za\xc4\x8detek didakti\xc4\x8dno osmi\xc5\xa1ljene uporabe ra\xc4\x8dunalnika pri pouku slovenskega jezika, likovne vzgoje in tehni\xc4\x8dnega pouka. Zaklju\xc4\x8den je bil v letu 1994. Pomenil je odlo\xc4\x8dilen premik k uporabi ra\xc4\x8dunalnika pri pouku in uvajanje novih oblik in metod dela, ki so jih bili u\xc4\x8denci veseli in bili ob njih zelo motivirani za u\xc4\x8denje._NEWLINE_V \xc5\xa1olskem letu 1994/95 sta Ministrstvo RS za \xc5\xa1olstvo in \xc5\xa1port in Zavod RS za \xc5\xa1olstvo za\xc4\x8dela uresni\xc4\x8devati program Ra\xc4\x8dunalni\xc5\xa1ko opismenjevanje (Ro). V okviru programa Ro je bila imenovana Razvojna skupina za pouk slovenskega jezika ob ra\xc4\x8dunalniku, \xc5\xa1ola pa imenovana za Osrednjo \xc5\xa1olo za pouk sloven\xc5\xa1\xc4\x8dine ob ra\xc4\x8dunalniku v Sloveniji._NEWLINE_Razvojna skupina je v sodelovanju z ra\xc4\x8dunalnikarji prou\xc4\x8devala mo\xc5\xbenosti uporabe ra\xc4\x8dunalnika pri sloven\xc5\xa1\xc4\x8dini, ustvarjala e-gradiva in ra\xc4\x8dunalni\xc5\xa1ke programe za pouk sloven\xc5\xa1\xc4\x8dine, preizku\xc5\xa1ala in uvajala nova e-gradiva in ra\xc4\x8dunalni\xc5\xa1ke programe v pouk, preizku\xc5\xa1ala in vrednotila strojno opremo za pouk sloven\xc5\xa1\xc4\x8dine._NEWLINE_\xc5\xa0ola je bila ves \xc4\x8das vklju\xc4\x8dena \xc5\xa1e v druge ra\xc4\x8dunalni\xc5\xa1ke projekte v okviru  Zavoda za \xc5\xa1olstvo, Ministrstva za \xc5\xa1olstvo in \xc5\xa1port in Zavoda MIRK, kot so Slovensko izobra\xc5\xbeevalno omre\xc5\xbeje (SIO), Evropsko \xc5\xa1olsko omre\xc5\xbeje, U\xc4\x8denje na daljavo, Branje na daljavo, Dobre vesti iz na\xc5\xa1e \xc5\xa1ole in na\xc5\xa1ega mesta (Unescov nacionalni projekt med\xc5\xa1olskega sodelovanja na daljavo - od 2000), Timko, eTwinning._NEWLINE_Od \xc5\xa1olskega leta 2010/11 naprej je \xc5\xa1ola vklju\xc4\x8dena v projekt Ministrstva za \xc5\xa1olstvo in \xc5\xa1port \xc2\xbbe-\xc5\xa1olstvo\xc2\xab. Projekt pomeni nadaljevanje in pospe\xc5\xa1itev procesa informatizacije \xc5\xa1ole na vodstvenem, didakti\xc4\x8dnem in tehni\xc4\x8dnem podro\xc4\x8dju._NEWLINE_O\xc5\xa0 Hinka Smrekarja od leta 2000 (od samega za\xc4\x8detka) sodeluje v nacionalnem Unescovem ASPnet projektu Dobre vesti iz na\xc5\xa1e \xc5\xa1ole in na\xc5\xa1ega mesta, ki ga vodi O\xc5\xa0 Ledina v Ljubljani. V njem sodeluje 10 \xc5\xa1ol (9 iz Slovenije in 1 z Mad\xc5\xbearske)._NEWLINE_Sodelujo\xc4\x8de \xc5\xa1ole v projektu udejanjajo vse \xc5\xa1tiri Delorsove stebre izobra\xc5\xbeevanja, s poudarkom na u\xc4\x8denju bivanja in sobivanja v kulturni raznolikosti in v skrbi za ohranjanje kulturne in naravne dedi\xc5\xa1\xc4\x8dine na\xc5\xa1ih krajev, ob \xc4\x8demer se mladi vzgajajo v samostojne in odgovorne osebnosti. To dosegajo z u\xc4\x8denjem pozitivnega do\xc5\xbeivljanja posameznika in sveta, s sprejemanjem druga\xc4\x8dnosti, z medgeneracijskim povezovanjem in sodelovanjem, s spoznavanjem mest, de\xc5\xbeel in kultur, z ustvarjanjem na literarnem, likovnem, glasbenem in gledali\xc5\xa1kem podro\xc4\x8dju._NEWLINE_Od \xc5\xa1olskega leta 2008/09 se \xc5\xa1ola pridru\xc5\xbeuje mre\xc5\xbei Unescovih \xc5\xa1ol, saj \xc5\xbeeli poudarjeno \xc5\xbeiveti in delovati po na\xc4\x8delih Unesca._NEWLINE_V \xc5\xa1olskem letu 2014/15 je \xc5\xa1ola za tri leta prejela nacionalni status v UNESCO ASP mre\xc5\xbei \xc5\xa1ol._NEWLINE_O\xc5\xa0 Hinka Smrekarja je pridobila naziv kulturna \xc5\xa1ola in je ena izmed 53 kulturnih \xc5\xa1ol v Sloveniji. \xc5\xa0ola bo ta naslov nosila 4 leta. Toliko in \xc5\xa1e ve\xc4\x8d let je v \xc5\xa1oli v imenu kulture potekalo in \xc5\xa1e poteka veliko dejavnosti na gledali\xc5\xa1kem, literarnem, likovnem, turisti\xc4\x8dnem, filmskem in glasbenem podro\xc4\x8dju. Vse dejavnosti slonijo na predanih in energije polnih mentorjih, vzgib pa jim dajejo nadarjeni in ustvarjalni u\xc4\x8denci. Marsikateri izmed njih so naredili vtis ne samo na \xc5\xa1olski, ampak tudi na dr\xc5\xbeavni ravni. Dodano vrednost na\xc5\xa1e dejavnosti dobivajo tudi s prepletom razli\xc4\x8dnih podro\xc4\x8dij, kar spodbuja k sodelovanju ve\xc4\x8dje \xc5\xa1tevilo razli\xc4\x8dno nadarjenih u\xc4\x8dencev, pri tem pa se pogosto rodijo nove ideje za nove projekte._NEWLINE_Na \xc5\xa1oli od 1999. leta zelo uspe\xc5\xa1no deluje otro\xc5\xa1ki pevski zbor pod vodstvom Judite Jereb Pohlen, ki nastopa na \xc5\xa1olskih prireditvah, v bli\xc5\xbenjih vrtcih, domovih za ostarele, sodeluje na ob\xc4\x8dinskih ali obmo\xc4\x8dnih revijah, na mednarodnem festivalu Igraj se z mano in drugih prilo\xc5\xbenostnih prireditvah, kot so otvoritve razstav, Otro\xc5\xa1ki bazar, Pome\xc5\xbeik poletju,  obisk v Mestni hi\xc5\xa1i. Na prireditvi ob 50-letnici \xc5\xa1ole je nastopil v sodelovanju s pihalnim orkestrom Litostroj. Zelo uspe\xc5\xa1no nastopa tudi na drugih vidnej\xc5\xa1ih glasbenih prireditvah: na Reviji pevskih zborov ljubljanskih osnovnih \xc5\xa1ol (2009), na Mednarodnem glasbenem festivalu za otroke "OTRO\xc5\xa0KE ZVEZDICE" (2010), na Reviji ljubljanskih otro\xc5\xa1kih, mladinskih in srednje\xc5\xa1olskih pevskih zborov (2012). V zboru poje od 80 do 90 otrok._NEWLINE_Zbor je imel na \xc5\xa1oli tudi samostojen koncert ob izidu zgo\xc5\xa1\xc4\x8denke z 20 izvirnimi skladbami zborovodkinje Judite Jereb Pohlen (2009)._NEWLINE_V projektu Turizmu pomaga lastna glava, ki ga vsako leto organizira Turisti\xc4\x8dna zveza Slovenije, na\xc5\xa1a \xc5\xa1ola v okviru turisti\xc4\x8dnega in likovnega kro\xc5\xbeka zelo uspe\xc5\xa1no sodeluje \xc5\xbee od 2008 leta. Projekt obsega izdelavo turisti\xc4\x8dne naloge, pripravo tr\xc5\xbenice ter predstavitev turisti\xc4\x8dnega produkta obiskovalcem. \xc5\xa0ola je prejela \xc5\xbee vrsto priznanj (srebrno priznanje za nalogo Zopet preste leta 2008, srebrno priznanje za nalogo Za \xc4\x8disto Ljubljanico leta 2009 in zlato priznanje za najbolj\xc5\xa1o turisti\xc4\x8dno tr\xc5\xbenico po mnenju obiskovalcev istega leta, bronasto priznanje za nalogo Gremo v \xc5\xa0i\xc5\xa1ko leta 2010, srebrno priznanje za nalogo Zmaj\xc4\x8dkova parada leta 2011 in zlato priznanje za najbolj\xc5\xa1o turisti\xc4\x8dno tr\xc5\xbenico istega leta, srebrno priznanje za nalogo V\xc5\xa1e\xc4\x8d mi je Ljubljana - v\xc5\xa1e\xc4\x8d mi je urbana leta 2012 in srebrno priznanje za nalogo Barvitost okusov leta 2013)._NEWLINE_Pri likovnih dejavnostih nastajajo kakovostna otro\xc5\xa1ka likovna dela v razli\xc4\x8dnih likovnih tehnikah in podro\xc4\x8djih, ki so redno razstavljena v \xc5\xa1olskih avlah ter z njimi sodelujejo na likovnih nate\xc4\x8dajih in razstavah. Bolj radovedni in nadarjeni u\xc4\x8denci so vklju\xc4\x8deni v \xc2\xbblikovne akcije\xc2\xbb (izbor meseca, likovni nate\xc4\x8daji, projekti, razstave ipd.)._NEWLINE_Vsako leto sodelujejo pri novoletni okrasitvi mesta Ljubljane z lampijoni, lestenci ali  pravlji\xc4\x8dnimi bitji, zadnji dve leti tudi v Zmajevem karnevalu (pustni karneval, kjer se predstavijo \xc5\xa1tevilne mednarodne skupine tradicionalnih in drugih mask)._NEWLINE_Pri teh dejavnostih izdelujejo tudi scenografije in rekvizite za \xc5\xa1olsko gledali\xc5\xa1ko skupino, pripravljajo gradivo, plakate, scenografije in celostne podobe za \xc5\xa1tevilne \xc5\xa1olske in ob\xc5\xa1olske dogodke, prireditve, razstave ter projekte._NEWLINE_Likovna dela u\xc4\x8dencev so bila ve\xc4\x8dkrat opa\xc5\xbeena, razstavljena na skupinskih razstavah, nagrajena ali so dobila priznanja. Nekaj pomembnej\xc5\xa1ih sodelovanj v zadnjih \xc5\xa1tirih letih: na likovnem nate\xc4\x8daju Slovenske znanstvene fundacije, skupinska razstava v Cankarjevem domu, 2009; pri projektu Evropska vas, prejeli priznanji, 2009 in 2010; pri projektu Turizmu pomaga lastna glava, prejeli bronasto, srebrna, zlata priznanja, 2008, 2009, 2010, 2011, 2012 in 2013; pri poslikavah kajakov za svetovno prvenstvo v veslanju Tacen 2010, skupinska razstava na prulskem mostu; na likovnem nate\xc4\x8daju LPP, prejeli posebno priznanje in javna predstavitev, 2010/2011; na likovnem nate\xc4\x8daju RTV Slovenija Skrivnostni mo\xc5\xbegani, prejeli priznanje, 2010/2011; pri projektu \xc5\xa0ola brez alkohola, MISSS, skupinska razstava v Mercator centru Dravlje, 2011/2012; na likovnem nate\xc4\x8daju Po Fabianijevih poteh, skupinska razstava, \xc5\xa0tanjel 2011/2012; pri projektu \xc4\x8dezmejnega sodelovanja Slovenije in Hrva\xc5\xa1ke Otroci in mladi ne priznajo meja, ZPMS, prejeli prvo nagrado za najbolj\xc5\xa1i slogan in grafit, Ljubljana 2012; na mednarodni skupinski razstavi Vi\xc5\xa1ki salon\xc4\x8dek, Ljubljana 2013._NEWLINE_Na \xc5\xa1oli deluje letos \xc5\xbee peto leto Smrekarjevo gledali\xc5\xa1\xc4\x8de. \xc5\xbde od leta 2008 se vsako leto udele\xc5\xbeijo sre\xc4\x8danja otro\xc5\xa1kih gledali\xc5\xa1kih skupin Z odra na oder na O\xc5\xa0 Leona \xc5\xa0tuklja v Mariboru v okviru projekta Dobre vesti iz na\xc5\xa1e \xc5\xa1ole in na\xc5\xa1ega mesta, obmo\xc4\x8dnega sre\xc4\x8danja gledali\xc5\xa1kih skupin v domu kulture v Mostah - \xc5\xa0panski borci ter v Pionirskem domu Festivala gledali\xc5\xa1kih sanj, kjer je bila u\xc4\x8denka Janja \xc5\xbdnidar\xc4\x8di\xc4\x8d v \xc5\xa1olskem letu 2011/2012 v vlogi vohlja\xc4\x8dke nagrajena za najobetavnej\xc5\xa1o mlado igralko. Igre uprizarjajo tudi mal\xc4\x8dkom iz sosednjih vrtcev, gostujejo v Domu starej\xc5\xa1ih ob\xc4\x8danov Ljubljana-\xc5\xa0i\xc5\xa1ka in v Knji\xc5\xbenici \xc5\xa0i\xc5\xa1ka. Spomladi 2011 in 2012 so se predstavili tudi na festivalu Igraj se z mano na Pre\xc5\xa1ernovem trgu. Nastopajo tudi na prireditvah za star\xc5\xa1e in vsakoletni zaklju\xc4\x8dni \xc5\xa1olski prireditvi._NEWLINE_\xc5\xa0olsko glasilo Smrekar\xc4\x8dek ima \xc5\xbee 51-letno zgodovino. Prva \xc5\xa1tevilka je iz\xc5\xa1la v \xc5\xa1olskem letu 1962/63. Takrat se je \xc4\x8dasopis imenoval Viri, pozneje je bil preimenovan v Smrekar\xc4\x8dek. Zadnja izdaja v tiskani obliki je iz\xc5\xa1la septembra 2001. Nato je izhajal v obliki stenskega \xc4\x8dasopisa. V \xc5\xa1olskem letu 2005/06 je za\xc4\x8del izhajati kot spletni \xc4\x8dasopis, tudi s foto utrinki iz  \xc5\xa1olskih klopi.  _NEWLINE_V \xc5\xa1olskem letu 1996/97 je \xc4\x8dasopis prejel pohvalo za stalno kvaliteto. V \xc5\xa1olskem letu 2007/08 je na festivalu ra\xc4\x8dunalni\xc5\xa1tva in informatike prejel zlato priznanje za dose\xc5\xbeeno 3. mesto._NEWLINE_Projekt izobra\xc5\xbeevanja s pomo\xc4\x8djo psa se na \xc5\xa1oli izvaja \xc5\xbee tretje leto v sodelovanju z Zavodom za terapijo s pomo\xc4\x8djo psa PET. Njegov namen je vklju\xc4\x8devanje terapevtskih psov v vzgojno-izobra\xc5\xbeevalni proces._NEWLINE_Izvajajo se delavnice z namenom osve\xc5\xa1\xc4\x8danja otrok o so\xc5\xbeitju z naravo in ravnanju z \xc5\xbeivalmi, o prostovoljstvu in odgovornosti do skupnosti, v kateri \xc5\xbeivijo. S temi delavnicami se \xc5\xbeeli prese\xc4\x8di tudi multikulturne razlike. Psa se vklju\xc4\x8duje tudi pri pouku in \xc5\xa1portnih dnevih. Nekaj u\xc4\x8dencev je vklju\xc4\x8denih v program branja s pomo\xc4\x8djo psa. Cilj tega posredovanja je izbolj\xc5\xa1ati bralno pismenost otrok, privzgojiti ljubezen in zanimanje za knjige in branje na poseben na\xc4\x8din; otrok namre\xc4\x8d bere psu. Terapevtske pse se vklju\xc4\x8duje tudi pri urah dodatne strokovne pomo\xc4\x8di. Pripomorejo k izbolj\xc5\xa1anju socialnih ve\xc5\xa1\xc4\x8din u\xc4\x8dencev. Individualno se uporabljajo pri u\xc4\x8dencih, ki imajo te\xc5\xbeave na specifi\xc4\x8dnih podro\xc4\x8djih. Pri slednjih so sre\xc4\x8danja kontinuirana vse \xc5\xa1olsko leto, tako kot pri branju s pomo\xc4\x8djo psa._NEWLINE_Projekt Zdrav \xc5\xbeivljenjski slog na \xc5\xa1oli poteka \xc5\xbee tretje leto. Njegov cilj je dodatno spodbuditi osnovno\xc5\xa1olske otroke k oblikovanju zdravega \xc5\xbeivljenjskega sloga. Zainteresiranim u\xc4\x8dencem sta zagotovljeni dodatni dve uri aktivnosti na teden, pri katerih se odpravlja posledice negativnih vplivov sodobnega na\xc4\x8dina \xc5\xbeivljenja (vadba za primerno telesno dr\xc5\xbeo, odpravljanje ploskosti stopal, odpravljanje debelosti, razvoj splo\xc5\xa1ne vzdr\xc5\xbeljivosti ...). S programom se \xc5\xbeeli vklju\xc4\x8denim u\xc4\x8dencem zagotoviti priporo\xc4\x8deno vsakodnevno strokovno vodeno vadbo pod vodstvom u\xc4\x8ditelja \xc5\xa1portne vzgoje.'